सीबीआई का नोटिस नहीं मिला पर सहयोग को तैयार जसवंत  
जसवंत ने कहा कि 2जी मामले में पूछताछ के लिए उन्हें अब तक सीबीआई की ओर से नोटिस नहीं मिला लेकिन वह पूर्ण सहयोग करेंगे।
भारतीय जनता पार्टी के वरिष्ठ नेता और पूर्व केंद्रीय वित्त मंत्री जसवंत सिंह ने शुक्रवार को कहा कि 2जी स्पेक्ट्रम मामले में पूछताछ के लिए उन्हें अब तक केंद्रीय जांच ब्यूरो (सीबीआई) की ओर से नोटिस नहीं मिला है, लेकिन वह जांच एजेंसी का पूर्ण सहयोग करेंगे।  संसद के बाहर संवाददाताओं से बातचीत में जसवंत ने कहा, "मैं बहुत खुश हूं कि सीबीआई अपना काम कर रही है। जहां तक हो सकेगा, मैं उसे पूरा सहयोग दूंगा। लेकिन अभी तक मुझे न तो सरकार और न ही सीबीआई की ओर से मुझसे सवाल पूछे जाने के बारे में जानकारी मिली है।"  यह पूछे जाने पर कि क्या सरकार उन्हें निशाना बना रही है, उन्होंने कहा, "मैं सरकार के इस रवैये पर टिप्पणी नहीं करूंगा, उन्हें वह करने दें जो वह करना चाहते हैं।"  गौरतलब है कि सीबीआई ने गुरुवार को सर्वोच्च न्यायालय में कहा था कि वह केंद्रीय संचार मंत्रालय में हुई कथित अनियमितताओं के लिए जसवंत से पूछताछ कर सकती है। भारतीय जनता पार्टी के नेतृत्व में राष्ट्रीय जनतांत्रिक गठबंधन (राजग) सरकार के कार्यकाल में 2003-2004 के दौरान अरुण शौरी केंद्रीय संचार मंत्री थे।